《登吴山谒胥祠因望海潮》
明代·陈琏

属镂抉目吴东门，白日不照忠臣冤。身浮鸱夷入水府，配涛作神恨始伸。

迄今二千有馀载，庙食吴山恒不改。回思宰嚭肆谗徒，瞬息浮荣竟何在。

邦人事神诚意多，击牲酹酒杂笙歌。神能阐灵慰民望，白马红衫腾素波。

我时谒神到祠下，极目西陵景潇洒。潮头一线海门来，谁道钱王弩能射。

涨空银浪须臾平，水天一色涵虚明。祠前徙倚空怀古，眼底越山无数青。

作者简介：（1370—1454）明广东东莞人，字廷器，别号琴轩。洪武二十三年举人，入国子监。选为桂林教授。严条约，以身作则。永乐间历许州、扬州知府，升四川按察使，豪吏奸胥，悉加严惩。宣德初为南京国子祭酒。正统初任南京礼部侍郎。致仕。在乡逢黄萧养起义，建镇压制御之策。博通经史，以文学知名于时，文词典重，著作最多，词翰清雅。有《罗浮志》、《琴轩集》、《归田稿》等。